ไตรรงค์ยันไม่เลิกประกันราคาข้าว
รองนายกฯด้านเศรษฐกิจ เตรียมเสนอ นายกฯ เรียกประชุม กขช. แก้ปัญหาราคาข้าว&nbsp; เล็งหารือ รมว.พาณิชย์ เพิ่มการตั้งโต๊ะรับซื้อข้าว
3 มี.ค. 2553

รองนายกฯด้านเศรษฐกิจ เตรียมเสนอ นายกฯ เรียกประชุม กขช. แก้ปัญหาราคาข้าว  เล็งหารือ รมว.พาณิชย์ เพิ่มการตั้งโต๊ะรับซื้อข้าว 
นายไตรรงค์ สุวรรณคีรี รองนายกรัฐมนตรี ด้านเศรษฐกิจ กล่าวถึงปัญหาการรับจำนำข้าว จนทำให้ชาวนาต้องปิดถนนประท้วงว่า จะเสนอให้นายกรัฐมนตรีเรียกประชุมคณะกรรมการนโยบายข้าวแห่งชาติ (กขช.) ส่วนที่เสนอให้ยกเลิกระบบการประกันราคาไปเป็นรับจำนำนั้น ขอให้เลิกคิดได้ ตนไม่เปลี่ยน รัฐบาลไม่เปลี่ยน แต่จะดูว่าจะปรับปรุงระบบประกันด้านใดบ้าง ทั้งนี้ จะไปตรวจสอบข้อมูลการตั้งโต๊ะรับซื้อ ที่มีชาวนาบ่นว่าไม่เพียงพอ โดยจะไปหารือกับรมว.พาณิชย์ ซึ่งถ้าพบว่าไม่พอ อาจจะเสนอให้สมาคมโรงสีข้าวเพิ่มโต๊ะรับซื้อให้ครบจุด และหากโรงสีที่เข้าร่วมโครงการไม่เพียงพอ ก็จะจัดการโดยให้โรงสีที่อยู่นอกบัญชีมาช่วยรับซื้อในราคาประกันตามความชื้น 
"เห็นเขาบอกว่าจุดรับซื้อไม่พอ ก็จะเพิ่มจุดรับซื้อให้ โดยผมจะคุยกับนายกสมาคมโรงสีเอง และก็เป็นห่วงพี่น้องชาวนา และยืนยันต้องใช้ระบบประกัน อย่าไปเชื่อใครว่าต้องใช้ระบบจำนำ เพราะจำนำมันโกงกันเยอะ เราถึงใช้ระบบประกันมาแทน ไอที่เคยโกงก็พอแล้วครับ รับประทานไปเยอะแล้ว เลิกได้แล้วเอาระบบใหม่ดีกว่า" นายไตรรงค์ กล่าว